Triin Lauri

Triin Lauri (sündinud 26. aprillil 1973 Kärdlas) on Eesti riigiteadlane ja Tallinna Ülikooli Ühiskonnateaduste instituudi avaliku poliitika dotsent. Teadlasena keskendub tema uurimistöö heaolupoliitikatele, eelkõige on Triin Lauri uurimishuvi seotud võrdleva hariduspoliitika ja haridusliku ebavõrdsusega. Ta on teravalt juhtinud tähelepanu sellele, et juba algkoolist alates on lastel Eestis ebavõrdne ligipääs heale haridusele. Lisaks sellele on Triin Lauri uurimisfookuses kaasaegne heaoluriik, selle olemus, väljakutsed, valitsemine ning heaoluriigi kujundamine. Triinul on kolm tütart – Loore (2003), Anna (2006) ja Miina (2010) – ning koer Preston. Suvepuhkused veedavad nad suures osas Hiiumaal, kus Triin koos elukaaslasega taastab esivanemate 1867. aastal rajatud Saralde talu. Enne teadlaskarjääri on Triin Lauri töötanud Estonia laeva teenindustöötajana, Kärdla Keskkooli õpetajana, EBSi õppeosakonnas ja ka tarkvarafirma Telema juhatuses. 1991. aastal lõpetas Triin Kärdla Keskkooli. 1996-2001. aastal õppis Estonian Business Schoolis rahvusvahelise ärijuhtimise bakalaureusõppes. 2002-2008 õppis Tallinna Ülikoolis politoloogia magistriõppes. 2015. aastal omandas Triin Lauri doktorikraadi riigiteadustes. Triinu uurimistöö on peamiselt keskendunud võrdlevale hariduspoliitikale ja hariduslikule ebavõrdsusele, kuid hõlmab ka võrdlevat heaoluriiki, selle poliitikaid, väljakutseid ja valitsemist. Hiljuti on Triin hakanud rohkem tähelepanu pöörama heaolupoliitikate kujundamisele, huvi, mis sai hoogu juurde Konstanzi järeldoktorantuuri raames. Triinu uurimishuvi erilisus, aga ka tähtsus seisneb ühiskonnateadusliku vaate toomises haridusuuringutesse. Hariduse usku rahvana kalduvad eestlased haridusest tulenevaid võite üle hindama. Koostöös kolleegidega näitab Triin Lauri, kuidas haridus võib ka ise probleeme tekitada. Projektid, millega Triin Lauri seotud on: 01.01.2024–31.12.2030 Heaoluteaduste tippkeskus 01.10.2023–30.09.2028 Kaitstud õiglaselt ja väärikalt (WelfareExperiences) 01.12.2023–30.11.2026 Õpetajate pedagoogilise digipädevuse koolituse tõhusus ja tulemuslikkus Triin Lauri oma teadustöö tulemustest: "Tegutsen valdkonnas, kus saavutusi mõõdetakse kõrgetasemelistes avaldamistes ja rahastuse võitnud projektides – nende „päris ellu“ jõudmise ahelad on pikad ja hajusad. Seega saab rääkida pigem nihetest alusraamistikes, mille najal uusi teadustulemusi tõlgendada. Suur edasiminek on see, et üha enam on hakatud huvi tundma heaolupoliitikate vastu, mis toetavad inimeste kaasa sündinud tahet ja vajadust panustada." Triin on avaldanud ligi 100 teadusteksti ja mitmeid populaarteaduslikke artikleid. Hiljuti ilmus Triin Lauri kaasautorluses raamat „Kas Eesti Pisa on vitu?“. Alates 2012. aastast on Triin Lauri seotud Tallinna Ülikooliga. Ta jagab end igapäevatöös õpetamis- ja teadustegevuste vahel, õpetades nii bakalaureuse-, magistri- kui doktoritasemel, nii eesti kui inglise keeles. Triin Lauri õpetatavad ained on peamiselt seotud heaoluriigi ja hariduspoliitikaga, samuti poliitika analüüsi ja võrdleva uurimisdisainiga. Aastatel 2019-2020 töötas Triin Lauri õppejõuna mainekas Oxfordi Ülikoolis sotsiaalpoliitika instituudis (Department of Social Policy and Interventions). https://www.etis.ee/CV/Triin_Lauri/est/ "Triin Lauri". "TUNNE TEADLAST | Riigiteadlane Triin Lauri: Riik peab olema kasvu vedur, mitte nagu telliskivi jala küljes". 28.07.2024. "EKSPERT EETRIS ⟩ Triin Lauri: «Kas lapse perekondlik taust ja haridustulemused on omavahel seotud?»". 13. detsember 2023. "TUNNE TEADLAST | Riigiteadlane Triin Lauri: Riik peab olema kasvu vedur, mitte nagu telliskivi jala küljes". "Triin Lauri". "Triin Lauri teekond Oxfordi ülikooli". 09.04.2020.